paragraph_text: Epidemijom zarazne bolesti se u Hrvatskoj smatra porast oboljenja od zarazne bolesti neuobičajen po broju slučajeva, vremenu, mjestu i zahvaćenom pučanstvu, te neuobičajeno povećanje broja oboljenja s komplikacijama ili smrtnim ishodom, kao i pojava dvaju ili više međusobno povezanih oboljenja od zarazne bolesti, koja se nikada ili više godina nisu pojavljivala na jednom području te pojava većeg broja oboljenja čiji je uzročnik nepoznat, a prati ih febrilno stanje. Zaraženim područjem smatra se područje na kojem postoji jedan izvor ili više izvora zaraze i na kojem postoje uvjeti za širenje zaraze. Ugroženim podružjem smatra se područje na koje se može prenijeti zarazna bolest sa zaraženog područja i na kojem postoje uvjeti za širenje zaraze. Pojavu epidemije zarazne bolesti u Republici Hrvatskoj proglašava te određuje zaraženo odnosno ugroženo područje, ministar zdravstva prema dokumentiranom zahtjevu organizacije zdravstva i stručnom mišljenju Zavoda za zaštitu zdravlja Republike Hrvatske. Zarazne bolesti čije je sprječavanje i suzbijanje od interesa za državu određuje svaka država posebno. U Hrvatskoj je taj popis zaraznih bolesti određen 1992. godine. Pojedine se bolesti mora sprječavati i suzbijati bez obzira na odluku lokalnog zakonodavstva, nego i po međunarodnim obvezama tj. poduzimaju se mjere predviđene međunarodnim sanitarnim konvencijama i drugim međunarodnim ugovorima.<ref>Narodne novine 60/1992 Zakon o zaštiti pučanstva od zaraznih bolesti Donositelj: Zastupnički dom Sabora Republike Hrvatske na sjednici 25. rujna 1992. Nadnevak tiskanog izdanja Narodnih novina u kojem je objavljen zakon: 1. listopada 1992. (pristupljeno 5. ožujka 2020.)